CELEX: 32019R0759
Language: et
Date: 2019-05-13 00:00:00
Title: Komisjoni määrus (EL) 2019/759, 13. mai 2019, millega sätestatakse üleminekumeetmed rahvatervisenõuete kohaldamiseks selliste toiduainete importimisel, mis sisaldavad nii taimseid saadusi kui ka töödeldud loomseid saadusi (liittooted) (EMPs kohaldatav tekst)

14.5.2019   
               
               
                  ET
               
               
                  Euroopa Liidu Teataja
               
               
                  L 125/11
               
            
         KOMISJONI MÄÄRUS (EL) 2019/759,
         13. mai 2019,
         millega sätestatakse üleminekumeetmed rahvatervisenõuete kohaldamiseks selliste toiduainete importimisel, mis sisaldavad nii taimseid saadusi kui ka töödeldud loomseid saadusi (liittooted)
         (EMPs kohaldatav tekst)
         EUROOPA KOMISJON,
         võttes arvesse Euroopa Liidu toimimise lepingut,
         võttes arvesse Euroopa Parlamendi ja nõukogu 29. aprilli 2004. aasta määrust (EÜ) nr 853/2004, millega sätestatakse loomset päritolu toidu hügieeni erireeglid, (1) eriti selle artikli 9 esimest lõiku,
         ning arvestades järgmist:
         
                     (1)
                  
                  
                     Määrusega (EÜ) nr 853/2004 nähakse ette olulised muudatused rahvatervise (toiduohutuse) eeskirjades ja menetlustes, mida toidukäitlejad peavad järgima. Eelkõige on selles sätestatud teatavad tingimused, mille alusel imporditakse liitu toitu, mis sisaldab nii taimseid saadusi kui ka töödeldud loomseid saadusi (liittooted).
                  
               
                     (2)
                  
                  
                     Komisjoni määruses (EL) 2017/185 (2) on sätestatud üleminekumeetmed, millega tehakse nendest eeskirjadest erand toidukäitlejatele, kes impordivad toiduaineid, mis sisaldavad nii taimseid saadusi kui ka töödeldud loomseid saadusi (liittooted), välja arvatud komisjoni määruse (EL) nr 28/2012 (3) artikli 3 lõigetes 1 ja 3 osutatud liittooted, mille liitu importimise rahvatervisenõudeid ei ole veel liidu tasandil sätestatud. Kõnealust erandit kohaldatakse kuni 31. detsembrini 2020.
                  
               
                     (3)
                  
                  
                     Euroopa Parlamendi ja nõukogu määruses (EL) 2016/429 (loomatervise määrus) (4) on kehtestatud loomadele ja inimestele edasi kanduvate loomataudide ennetamise ja kontrolli eeskirjad. Seda kohaldatakse loomsete saaduste suhtes ja seega ka komisjoni otsuse 2007/275/EÜ (5) artikli 2 punkti a kohaselt määratletud liittoodete suhtes. Pärast määruse kohaldamise algust hakkavad kehtima nõuded kolmandatest riikidest ja territooriumidelt pärit loomade, loomse paljundusmaterjali ja loomsete saaduste liitu sisenemise kohta. Kõnealust määrust kohaldatakse alates 21. aprillist 2021.
                  
               
                     (4)
                  
                  
                     Selleks et tagada õiguslik selgus ja järjepidevus ning hõlbustada ettevõtjate ja pädevate asutuste üleminekut uutele eeskirjadele, on vaja määruse (EÜ) nr 853/2004 artikli 6 lõikega 4 hõlmatud liittoodete uute imporditingimuste jaoks kehtestada ühine kohaldamiskuupäev. Seepärast tuleks kõnealuste üleminekumeetmete lõppu pikendada kuni 20. aprillini 2021.
                  
               
                     (5)
                  
                  
                     Käesoleva määrusega ettenähtud meetmed on kooskõlas alalise taime-, looma-, toidu- ja söödakomitee arvamusega,
                  
               ON VASTU VÕTNUD KÄESOLEVA MÄÄRUSE:
         
            Artikkel 1
            Reguleerimisese
            Käesoleva määrusega nähakse ette määruse (EÜ) nr 853/2004 teatavate sätete kohaldamise üleminekumeetmed üleminekuperioodiks ajavahemikul 1. jaanuarist 2021 kuni 20. aprillini 2021.
         
         
            Artikkel 2
            Mõisted
            Käesoleva määruse kohaldamisel tähendab mõiste „liittoode“ otsuse 2007/275/EÜ artikli 2 punktis a määratletud liittoodet.
         
         
            Artikkel 3
            Nii taimseid saadusi kui ka töödeldud loomseid saadusi sisaldavate toiduainete impordiga seotud rahvatervisenõuete erand
            Erandina määruse (EÜ) nr 853/2004 artikli 6 lõikest 4 vabastatakse kõnealuse artikli lõikes 4 osutatud nõuete järgimise kohustusest toidukäitlejad, kes impordivad toiduaineid, mis sisaldavad nii taimseid saadusi kui ka töödeldud loomseid saadusi, välja arvatud määruse (EL) nr 28/2012artikli 3 lõigetes 1 ja 3 osutatud tooted.
            Kõnealuste toodete import peab vastama importiva liikmesriigi rahvatervisealastele impordinõuetele.
         
         
            Artikkel 4
            Jõustumine ja kohaldamine
            Käesolev määrus jõustub kolmandal päeval pärast selle avaldamist Euroopa Liidu Teatajas.
            Määrust kohaldatakse alates 1. jaanuarist 2021 kuni 20. aprillini 2021.
         
         
            Käesolev määrus on tervikuna siduv ja vahetult kohaldatav kõikides liikmesriikides.
            Brüssel, 13. mai 2019
            
               
                  Komisjoni nimel
               
               
                  president
               
               Jean-Claude JUNCKER
            
         
         
            (1)  ELT L 139, 30.4.2004, lk 55.
         
            (2)  Komisjoni 2. veebruari 2017. aasta määrus (EL) 2017/185, millega nähakse ette üleminekumeetmed Euroopa Parlamendi ja nõukogu määruste (EÜ) nr 853/2004 ja (EÜ) nr 854/2004 kohaldamiseks (ELT L 29, 3.2.2017, lk 21).
         
            (3)  Komisjoni 11. jaanuari 2012. aasta määrus (EL) nr 28/2012, millega kehtestatakse sertifitseerimisnõuded teatavate liittoodete importimiseks liitu ja transiidiks läbi liidu ning muudetakse otsust 2007/275/EÜ ja määrust (EÜ) nr 1162/2009 (ELT L 12, 14.1.2012, lk 1).
         
            (4)  Euroopa Parlamendi ja nõukogu 9. märtsi 2016. aasta määrus (EL) 2016/429 loomataudide kohta, millega muudetakse teatavaid loomatervise valdkonna õigusakte või tunnistatakse need kehtetuks (loomatervise määrus) (ELT L 84, 31.3.2016, lk 1).
         
            (5)  Komisjoni 17. aprilli 2007. aasta otsus 2007/275/EÜ, milles käsitletakse direktiivide 91/496/EMÜ ja 97/78/EÜ alusel piiripunktides kontrollitavate loomade ja toodete loetelusid (ELT L 116, 4.5.2007, lk 9).